Ylöjärven ja Tampereen kaupungit sekä Tampereen Ravirata Oy ovat päättäneet käynnistää selvitystyön Teivon ravirata-alueen maankäytöllisestä kehittämisestä. Tiedotteen mukaan tarkoitus on tutkia, voitaisiinko Teivon ravirata-aluetta ja sen ympäristöä kehittää tulevaisuudessa muuhun käyttötarkoitukseen, esimerkiksi asumiseen ja sitä tukeviin palvelutoimintoihin.

Selvitystyössä haetaan raviradan toiminnalle uutta sijoittumispaikkaa Ylöjärven kaupungin alueelta ja tutkitaan tarkemmin Teivon ravirata-alueen kehittämisen mahdollisuudet uudeksi asuinalueeksi. Ylöjärven Yrityspalvelu Oy:n toimitusjohtajan Timo Isolähteenmäen mukaan puhutaan melko mittavista alueista, merkittävästä uudesta kaupunginosasta Ylöjärvellä.

– Karkeat karttaharjoitukset, mitä tähän mennessä on tehty, osoittaisivat, että voitaisiin puhua 3 000–4 000 asukkaan uudesta kaupunginosasta.

Kaupunkien ja raviratayhtiön mielestä uusi ravirata olisi raviurheilulle erinomainen asia. Uusi rata-alue ja nykyaikainen infrastruktuuri, mahdollistaisi tapahtumien kehittämisen ravirata-alueella nykyistä paremmin.

Selvityksen on määrä valmistua kesäkuuhun 2018 mennessä.

40 hehtaarin alue

Tampereen kaupungin Ylöjärvellä omistama maa-alue Teivossa on kooltaan noin 100 hehtaaria. Siitä kehitettävää aluetta olisi noin 40 hehtaaria.

Tampereen kaupunki omistaa Tampereen Ravirata Oy:n osakkeista 19,66 prosenttia. Tampereen kaupunki on vuokrannut nykyisen ravirata-alueen Tampereen Ravirata Oy:lle pitkäaikaisella maanvuokrasopimuksella, joka päättyy vuoden 2035 lopussa.

Tampereen ja Ylöjärven kaupungit ovat nähneet selvitystyön mielekkäänä kaupunkiseudun rakentumisen, liikenneyhteyksien kehittämisen ja alueen kaupunkirakenteeseen kuuluvan sijainnin puolesta.

Valtion ja Tampereen kaupunkiseudun kuntien välinen maankäytön, asumisen ja liikenteen sopimuskausi (MAL3) päättyy vuonna 2019. Mahdollisen uuden MAL-sopimuskauden valmistelussa tarkastellaan seudullisesti uusia mahdollisuuksia maankäytön kehittämiseen ja kehitteillä olevan raitiotielinjauksen jatkamista Hiedanrannasta Ylöjärven suuntaan. Nyt käynnistetty selvitystyö tukee myös tätä tavoitetta.